Nog klagte teen ma van vermoorde kleuterRochelle Botha Donderdag in die Germiston-landdroshof. (Foto: Mariska Nanni / Maroela Media) Klagte van aanranding en verkragting is Donderdag in die Germiston-landdroshof teen Rochelle Botha (22), ma van die vermoorde kleuter, Chevonne Rusch, gevoeg. Botha is die tweede beskuldigde in dié saak en staan saam met haar gewese verloofde, Stefan van Niekerk, op die dogtertjie se moord tereg. Die staat het aangedui dat drie klagte van aanranding met die doel om ernstig te beseer ook nou teen Botha gevoeg is, asook ŉ klag van verkragting van ŉ minderjarige wat “verskeie kere oor ŉ bepaalde tydperk plaasgevind het”. Nóg klagte sal glo binnekort volg. Botha het verlede week formeel om borgtog aansoek gedoen en dié aansoek sou Donderdag voortgaan. Botha se regsverteenwoordiger het egter vir verdere uitstel gevra aangesien sy kliënt se saak eers ná 15:15 aangehoor is, en dit volgens hom nie genoeg tyd sou wees om sy saak te stel nie. ’n Vriend bemoedig Rochelle Botha deur die tralievenster van ’n aanhoudingsel by die Germiston-landdroshof. (Foto: Mariska Nanni / Maroela Media) Botha moet Dinsdag na dié hof terugkeer waar haar formele borgtogaansoek aangehoor sal word. Sy sal dan na verwagting saam met Van Niekerk verskyn. ŉ Familielid en twee vriende was Donderdag by die hof om Botha te ondersteun. Voor haar verskyning het ŉ vriend haar deur die tralievenster van ŉ aanhoudingsel bemoedig en ŉ sigaret deur die kant van die venster vir haar aangegee. Botha is ná haar hofverskyning in trane na dieselfde sel terugbegelei. Sy sal in aanhouding bly tot haar volgende verskyning. Maroela Media het vroeër berig dat Botha op 22 Augustus in hegtenis geneem is – ongeveer drie maande ná haar dogtertjie se dood. Luke Enslin, ŉ lid van die private speurder Mike Bolhuis se ondersoekspan, het vroeër gesê dit het aan die lig gekom dat Botha van haar kind se mishandeling bewus was. Van Niekerk is kort ná Chevonne se dood in hegtenis geneem en is sedertdien in aanhouding.